oꞌuninnüshi nia natüma sünain nülüꞌüjüin tü wunuꞌu akachennüinjachikat anain nia eemüin wane wutai kanüliasü “Ekiyüükat”.
(Je sünülia tü wutaikat süka pütchi hebreo,
“Gólgota”.)
Je yala,
nükachennakalaka Jesús.
Eeshii piamashii wayuu akachennüin wanaa nümaa.
Naatawaishii naya sünain wane wunuꞌu.
Je Jesús,
akachennüshi pasanain nanain.
Eesü wane pütchi ashajinnüsü nütüma Pilato eꞌitaanakat shiꞌichiruꞌu tü kuruusa kanainkat Jesús.
Müsü mayaa:
ANII JESÚS CHI NAZARETJEꞌEWAIKAI,
CHI ALUWATAASHIKAI SAAꞌU TÜ WAYUU JUDÍOKOLÜIRUA.
Aashajeꞌennüsü tia sütüma wainma wayuu judío süka pejein sünain Jerusalén tü wutai akachennakat aaꞌu Jesús,
je süka süshajuushin süka apünüinsü anüikii:
hebreo,
griego,
je latín.
Otta na laülaashiikana naꞌakajee na sacerdotekana,
nayoukta amaalü tü nüshajirakat Pilato.
Namakalaka nümüin:
—Nnojotsü anain tü püshajirakat:
“Chi Aluwataashikai saaꞌu wayuu judío”,
pümüin.
Anasüje müleka piiꞌiratüle tü pütchikat:
“Chi Aluwataashikai saaꞌu wayuu judío naashin”,
müsüje.
—Tü tashajirüitpakat,
tashajirüitpa.
Nnojoleerü teeꞌiratüin —nümakalaka Pilato namüin.
Je na surulaatkana süchikijee nakacherüin Jesús sünain tü kuruusakat,
naapaain tü nüsheꞌinkat sümaa nakatajiraain naka na pienchishiikana.
Shiaka apütaain tü nüsheꞌinpalajanakat süka meꞌitiain shia,
akumajuushi süka wane kuluulu waneesia.
Aashajiraashii na surulaatkana:
—Nnojo wasüküijiraain tü nüsheꞌinpalajanakat.
Shia anaka aluꞌu müleka washantanajiraale saaꞌu süpüla watüjaain naaꞌu jaralin chi makatüinjachin apüla shia —namakalaka.
Nooꞌulakakalaka shia.
Naaꞌinrüin tüü süpüla shikeraajüinjatüin tü ashajuushikat paala suluꞌu tü nüchikimaajatkat Maleiwa sünain maa:
“Nakatajiraain tasheꞌin
je nashantanajiraa aaꞌulu”.
Je peje sünain tü kuruusakat kachetakat anain Jesús,
eejatü tü niikat shaꞌwatüin,
ooꞌulaka wane nüüꞌirü,
ooꞌulaka María nuꞌwayuuse Cleofas,
ooꞌulaka María Magdalena.
Niasa Jesús wanaa sümaa niꞌrüin tü niikat nümaa chi nikirajüin aishikai maꞌi nüpüla sünain shaꞌwatüin nia süꞌütpaꞌa,
nümakalaka sümüin:
—Maachee,
iraa chi püchonkai.
Otta nümüin chi nikirajüinkai:
—Naa tü püikat —nümakalaka.
Je süchikijee kaꞌikat tia,
oꞌttüshi sünain jülüjain waneepia naaꞌin tü niikat Jesús chi nikirajüinkai.
Je Jesús süchikijee tia,
sünain nütüjaain aaꞌu sümaa kettaain süpüshua nütüma tü nuluwataakat anain nia Maleiwa,
—Münyaasüshi taya —nümakalaka.
Müsü nünüiki süpüla keraainjatüin tü ashajünakat paala suluꞌu tü nüchikimaajatkat Maleiwa.
Eesü wane iita yaa mmoluꞌu kaluꞌukot wane asüüshi jashüꞌüsü.
Sücholetinnakalaka wane maawüi shiꞌichiruꞌu wane lumia süpüla shiꞌitaanüinjatüin sünain niimata Jesús.
Shiasa süchikijee nuuꞌulaküin shia,
—Kettaaitpa tatüma —müshi Jesús sünain nejepülüin nikii je ajaꞌttüsü naaꞌin yalaꞌaya.
Je tü kaꞌi ouktakat oꞌu Jesús,
shia süpülapünaa sükaꞌiya tü eemerawaakat sünain tü Pascuakat.
Je na laülaayuu judíokana,
süka nnojolüin nacheküin sünain makatajanain na kachetüshiikana saaꞌu tü kuruusakalüirua soꞌu sükaliain eemerawaa,
nachuntakalaka nümüin Pilato süpüla süshateꞌennüinjatüin nasaꞌa süpüla ouktamaatüinjanain süpüla nashakatinnüin.
Nashateꞌerakalaka na surulaatkana nasaꞌa na wayuukana piamashii kachetüshiikana naꞌataluꞌu Jesús.
Otta nantapa nünainmüin Jesús,
süka ouktatüjülinya nia napüla,
nnojotsü nashateꞌerüin nüsaꞌa.
Otta müshia wane surulaat,
nüsotüin naaꞌinpünaa Jesús süka wane kachueera kasa eꞌichirü.
Süparalakalaka yaawala nüsha sümaa sujuittüin wüin sümaa tü nüshakat.
(Tatüjaa aaꞌulu sünain shiimüin tü alatakat nüka Jesús,
süka teꞌrüin nia sünain ouktaa.
Je tashajüin jooluꞌu tü nüchikikat jümüin süpüla jünoujainjatüin jiakanaya.
Tü naaꞌinrakat na surulaatkana nüka Jesús,
alatüsü süpüla keraainjatüin tü ashajuushikat sünain maa:
“Nnojoleerü ashateꞌennüin niipüse”
ooꞌulaka wane müsüꞌüya:
“Neirakaajeechi amüin chi nasotüinkai”.)